CELEX: 32020D1421
Language: el
Date: 2020-10-01 00:00:00
Title: Απόφαση (EE) 2020/1421 του Συμβουλίου της 1ης Οκτωβρίου 2020 για τη θέση που πρέπει να ληφθεί εξ ονόματος της Ευρωπαϊκής Ένωσης όσον αφορά τροποποιήσεις των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN)

9.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 329/1
               
            
         ΑΠΟΦΑΣΗ (EE) 2020/1421 ΤΟΥ ΣΥΜΒΟΥΛΙΟΥ
         της 1ης Οκτωβρίου 2020
         για τη θέση που πρέπει να ληφθεί εξ ονόματος της Ευρωπαϊκής Ένωσης όσον αφορά τροποποιήσεις των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η ευρωπαϊκή συμφωνία διεθνών οδικών μεταφορών επικίνδυνων εμπορευμάτων (ADR) τέθηκε σε ισχύ στις 29 Ιανουαρίου 1968. Η ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN) τέθηκε σε ισχύ στις 28 Φεβρουαρίου 2008.
                  
               
                     (2)
                  
                  
                     Η Ένωση δεν είναι συμβαλλόμενο μέρος της ADR ή της ADN.
                  
               
                     (3)
                  
                  
                     Όλα τα κράτη μέλη είναι συμβαλλόμενα μέρη της ADR και την εφαρμόζουν, ενώ 13 κράτη μέλη της ΕΕ είναι συμβαλλόμενα μέρη της ADN και την εφαρμόζουν.
                  
               
                     (4)
                  
                  
                     Δυνάμει του άρθρου 14 της ADR, κάθε συμβαλλόμενο μέρος δύναται να προτείνει μία ή περισσότερες τροποποιήσεις των παραρτημάτων της εν λόγω συμφωνίας. Η ομάδα εργασίας «Μεταφορά επικίνδυνων εμπορευμάτων» (WP.15) δύναται να εγκρίνει τροποποιήσεις των παραρτημάτων της ADR. Δυνάμει του άρθρου 20 της ADN, η επιτροπή ασφαλείας και η διοικητική επιτροπή δύνανται να εγκρίνουν τροποποιήσεις των συνημμένων κανονισμών στην ADN.
                  
               
                     (5)
                  
                  
                     Οι τροποποιήσεις που εγκρίθηκαν κατά τη διετία 2018-2020 από την WP.15 και τη διοικητική επιτροπή της ADN σχετικά με τις οδικές και τις εσωτερικές πλωτές μεταφορές επικίνδυνων εμπορευμάτων κοινοποιήθηκαν στα συμβαλλόμενα μέρη της ADR και της ADN την 1η Ιουλίου 2020.
                  
               
                     (6)
                  
                  
                     Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης όσον αφορά τις εν λόγω τροποποιήσεις των ADR και ADN, διότι οι εν λόγω πράξεις θα μπορούν να επηρεάσουν καθοριστικά το περιεχόμενο της ενωσιακής νομοθεσίας, και συγκεκριμένα της οδηγίας 2008/68/ΕΚ του Ευρωπαϊκού Κοινοβουλίου και του Συμβουλίου (1). Η εν λόγω οδηγία καθορίζει απαιτήσεις για τις οδικές, σιδηροδρομικές και εσωτερικές πλωτές μεταφορές επικίνδυνων εμπορευμάτων εντός ή μεταξύ των κρατών μελών, παραπέμποντας στην ADR και στην ADN. Το άρθρο 4 της οδηγίας 2008/68/ΕΚ ορίζει ότι οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις της ADR, των κανονισμών σχετικά με διεθνείς σιδηροδρομικές μεταφορές επικίνδυνων εμπορευμάτων (RID) που καθορίζονται στο προσάρτημα Γ της σύμβασης για τις διεθνείς σιδηροδρομικές μεταφορές (COTIF) και της ADN, εκτός αν ορίζεται διαφορετικά στα παραρτήματα της εν λόγω οδηγίας. Επιπλέον, βάσει του άρθρου 8 της οδηγίας 2008/68/ΕΚ, η Επιτροπή εξουσιοδοτείται να προσαρμόζει το παράρτημα I τμήμα I.1 και το παράρτημα III τμήμα III.1 της εν λόγω οδηγίας στην επιστημονική και τεχνική πρόοδο, προκειμένου ιδίως να ληφθούν υπόψη οι τροποποιήσεις του ADR, της RID και της ADN.
                  
               
                     (7)
                  
                  
                     Οι εγκριθείσες τροποποιήσεις αφορούν τεχνικά πρότυπα ή ενιαίες τεχνικές προδιαγραφές, και αποβλέπουν στην εξασφάλιση ασφαλών και αποτελεσματικών μεταφορών επικίνδυνων εμπορευμάτων, λαμβανομένων ταυτόχρονα υπόψη της επιστημονικής και της τεχνικής προόδου στον συγκεκριμένο τομέα και της ανάπτυξης νέων ουσιών και ειδών που ενέχουν κινδύνους κατά τη μεταφορά τους. Η ανάπτυξη των οδικών και εσωτερικών πλωτών μεταφορών επικίνδυνων εμπορευμάτων, τόσο εντός της Ένωσης όσο και μεταξύ της Ένωσης και γειτονικών της χωρών, αποτελεί βασικό συστατικό στοιχείο της κοινής πολιτικής μεταφορών και διασφαλίζει την ορθή λειτουργία όλων των βιομηχανικών κλάδων που παράγουν ή χρησιμοποιούν τα εμπορεύματα που ταξινομούνται ως επικίνδυνα βάσει της ADR και της ADN.
                  
               
                     (8)
                  
                  
                     Έχει επιτευχθεί τεχνική συναίνεση για τις τροποποιήσεις στα παραρτήματα της ADR και στους συνημμένους στην ADN κανονισμούς που καλύπτονται από την παρούσα απόφαση στο πλαίσιο της ομάδας «Μεταφορά επικίνδυνων εμπορευμάτων» (WP.15) και στο πλαίσιο της διοικητικής επιτροπής της ADN αντίστοιχα.
                  
               
                     (9)
                  
                  
                     Οι τροποποιήσεις που εγκρίθηκαν είναι αιτιολογημένες και επωφελείς και, ως εκ τούτου, θα πρέπει να υποστηριχθούν από την Ένωση.
                  
               
                     (10)
                  
                  
                     Η θέση της Ένωσης πρέπει να εκφρασθεί από τα κράτη μέλη της Ένωσης που είναι συμβαλλόμενα μέρη της ADR και της ADN, ενεργώντας από κοινού προς το συμφέρον της Ένωσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί εξ ονόματος της Ένωσης όσον αφορά τις τροποποιήσεις των παραρτημάτων της ADR που ενέκρινε η ομάδα εργασίας «Μεταφορά επικίνδυνων εμπορευμάτων» («WP.15») και τις τροποποιήσεις των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN) που ενέκρινε η διοικητική επιτροπή της ADN είναι να υποστηρίξει τις ακόλουθες τροποποιήσεις:
               
                           α)
                        
                        
                           σχέδιο τροποποιήσεων των παραρτημάτων Α και Β της ADR (έγγραφο αναφοράς ECE/TRANS/WP.15/249· κοινοποίηση ΣΥΝΘΗΚΕΣ C.N.274.2020.-XI.B.14)·
                        
                     
                           β)
                        
                        
                           σχέδιο τροποποιήσεων των παραρτημάτων Α και Β της ADR – προσάρτημα (έγγραφο αναφοράς ECE/TRANS/WP.15/249/Add.1· κοινοποίηση ΣΥΝΘΗΚΕΣ C.N.274.2020.-XI.B.14)·
                        
                     
                           γ)
                        
                        
                           σχέδιο τροποποιήσεων των παραρτημάτων Α και Β της ADR – διορθωτικό (έγγραφο αναφοράς ECE/TRANS/WP.15/249/Corr.1· κοινοποίηση ΣΥΝΘΗΚΕΣ C.N.274.2020.-XI.B.14)·
                        
                     
                           δ)
                        
                        
                           σχέδιο τροποποιήσεων των κανονισμών που είναι προσαρτημένοι στην ADN (έγγραφο αναφοράς ECE/ADN/54· κοινοποίηση ΣΥΝΘΗΚΕΣ C.N.273.2020.-XI.D.6)·
                        
                     
                           ε)
                        
                        
                           σχέδιο τροποποιήσεων των κανονισμών που είναι προσαρτημένοι στην ADN – διορθωτικό (έγγραφο αναφοράς ECE/TRANS/WP.15/AC.2/25· κοινοποίηση ΣΥΝΘΗΚΕΣ C.N.309.2020.-XI.D.6)· και
                        
                     
                           στ)
                        
                        
                           σχέδιο τροποποιήσεων των κανονισμών που είναι προσαρτημένοι στην ADN (έγγραφο αναφοράς ECE/ADN/54/Add.1· κοινοποίηση ΣΥΝΘΗΚΕΣ C.N.367.2020.-XI.D.6).
                        
                     
            
               2.   Ελάσσονος σημασίας αλλαγές στις τροποποιήσεις που αναφέρονται στην παράγραφο 1 επιτρέπεται να συμφωνηθούν χωρίς περαιτέρω απόφαση του Συμβουλίου, σύμφωνα με το άρθρο 2.
            
         
         
            Άρθρο 2
            Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι συμβαλλόμενα μέρη της ADR και της ADN, αντίστοιχα, τα οποία ενεργούν από κοινού προς το συμφέρον της Ένωσης.
         
         
            Άρθρο 3
            Στην Επίσημη Εφημερίδα της Ευρωπαϊκής Ένωσης θα δημοσιευτεί παραπομπή στις τροποποιήσεις που έγιναν δεκτές στα παραρτήματα της ADR και στους συνημμένους κανονισμούς στην ADN, με αναφορά στην ημερομηνία έναρξης ισχύος των εν λόγω τροποποιήσεων.
         
         
            Άρθρο 4
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 1 Οκτωβρίου 2020.
            
               
                  Για το Συμβούλιο
               
               
                  Ο Πρόεδρος
               
               M. ROTH
            
         
         
            (1)  Οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (ΕΕ L 260 της 30.9.2008, σ. 13).